Tentoraz ako hrajúci asistent žilinského "béčka". V druholigovom zápase proti Púchovu (2:2) odohral s kapitánskou páskou na rukáve celých deväťdesiat minút, počas ktorých na trávniku usmerňoval aj o generáciu mladších spoluhráčov, pričom niektorí z nich mu vykajú!
Pečovský hrával po ukončení kariéry za štvrtoligový Makov, ale pre pandémiu absolvoval iba 13 zápasov. Pred touto sezónou dostal ponuku od riaditeľa akadémie Jaroslava Bačíka, či by nechcel pomôcť ako hrajúci asistent v druholigovom B - tíme. "Povedal som, si, že to skúsim. Futbal ma stále baví a mladým chlapcom chcem pomáhať vo futbalovom raste," povedal na úvod.
V nedeľu tak v stretnutí s Púchovom oprášil profesionálnu kariéru a svojím výkonom pomohol žilinskej omladine k remíze 2:2. "Škoda, že sme po obrate z 0:1 na 2:1 nedotiahli zápas do víťazného konca. Aj keď som hral vážnejší zápas po dlhšom čase, zvládol som to. Na druhý deň som však predsa len cítil v nohách únavu," pokračoval reprezentant, ktorý nemá čas futbalovo zostarnúť. Okolo neho behajú samí mladí hráči, ktorí majú v priemere okolo 19 rokov. "Niekedy sa mi zdá vtipné, keď si na tréningu odo mňa pýtajú prihrávku a pritom mi vykajú," dodal s úsmevom futbalový veterán.